የቻይና መንግሥት ለአፍሪካ ተልዕኮው በአዲስ አበባ ዋና መሥሪያ ቤት ለመገንባት መሬት ተረከበ
ከመቼውም ጊዜ በበለጠ በአፍሪካ ላይ ፍላጎቱ እያደገ የመጣው የቻይና መንግሥት፣ የአፍሪካ ተልዕኮ በአዲስ አበባ ከተማ ዋና መሥሪያ ቤቱን ለመገንባት አራት ሔክታር መሬት ተረከበ፡፡የአዲስ አበባ ከተማ አስተዳደር የቻይና መንግሥትን ፍላጎት ለማሟላት፣ በቂርቆስ ክፍለ ከተማ ወረዳ ስድስት ከአፍሪካ ኅብረት ጀርባ የሚገኘው መሬት በፍጥነት ከነዋሪዎች ነፃ እንዲሆን ትዕዛዝ ሰጥቷል፡፡በዚህ መሠረት በመሬት ልማትና ማኔጅመንት ቢሮ ሥር የሚገኘው የመልሶ ማልማትና ከተማ ማደስ ኤጀንሲ፣ በአፍሪካ ኅብረት ዙሪያ ‹‹ፈለገ ዮርዳኖስ›› ተብሎ በተሰየመው ፕሮጀክት ሥር 17 ሔክታር መሬት ላይ ያረፉ ግንባታዎችን በማፍረስ ላይ ይገኛል፡፡በአጠቃላይ በዚህ 17 ሔክታር መሬት ላይ 1,573 ቤቶች እንዲፈርሱ የተወሰነ ሲሆን፣ እስካሁን 1,270 ቤቶች መፍረሳቸውን የአዲስ አበባ ከተማ አስተዳደር የመልሶ ማልማትና ከተማ ማደስ ኤጀንሲ ለሪፖርተር ገልጿል፡፡የአዲስ አበባ ከተማ አስተዳደር እስካሁን በመሀል ከተማ በርካታ የመልሶ ማልማት ፕሮጀክቶችን ቢያካሂድም፣ የ‹‹ፈለገ ዮርዳኖስን›› ያህል ትኩረት የተሰጠው ፕሮጀክት አልታየም፡፡የአዲስ አበባ ከተማ የመልሶ ማልማትና ከተማ ማደስ ኤጀንሲ ዋና ሥራ አስኪያጅ አቶ ሚሊዮን ግርማ ለሪፖርተር እንደገለጹት፣ የ‹‹ፈለገ ዮርዳኖስ›› ፕሮጀክት በቅንጅት የተሠራና የተነሺዎችን ፍላጎት በአብዛኛው ያሟላ በመሆኑ እምብዛም ቅሬታ አልቀረበበትም፡፡ለግል ተነሺዎች ምትክ ቦታ በቦሌ ክፍለ ከተማ ሰሚት አካባቢ ተሰጥቷል፡፡ ለቀበሌ ቤት ተነሽዎች ደግሞ በቦሌ ክፍለ ከተማ ቡልቡላ ሳይትና አራብሳ ሳይት የኮንዶሚኒየም ቤቶች ተሰጥቷል፡፡ ለአካባቢው ነጋዴዎችም ግንባር በሆነው በሆቴል ዲ አፍሪክ መልሶ ማልማት ቦታ ላይ መሬት ተሰጥቷቸዋል፡፡‹‹መንግሥት ከካሳ መመርያው በተለየ መንገድ ሄዶ፣ ከ23 ሚሊዮን ብር በላይ ወጪ በማድረግ ለለዋሪዎች ልዩ ጥቅም ሰጥቷል፤›› ሲሉ አቶ ሚሊዮን ገልጸዋል፡፡፡ከፍተኛ የመንግሥት ክትትል እየተደረገበት እየተዘጋጀ ካለው የ‹‹ፈለገ ዮርዳኖስ›› 17 ሔክታር መሬት ውስጥ፣ ስድስት ሔክታር የኳታር ንጉሣዊ ቤተሰቦች ንብረት የሆነው ኢዝዲን ሆልዲንግ ግሩፕ ለሚገነባው ሆቴል፣ ሪል ስቴትና የገበያ ማዕከል ግንባታ የተሰጠ ነው፡፡ አራት ሔክታር ደግሞ የቻይና መንግሥት በአፍሪካ ላይ ያለውን ተልዕኮ ለማሳካት ‹‹ቻይና አፍሪካን ሚሽን ሄድ ኳርተር›› በሚባል ስያሜ ለሚገነባው ሕንፃ የተሰጠ ነው፡፡ ቀሪው ሰባት ሔክታር ለየትኞቹ አገልግሎቶች እንደሚውል አልተገለጸም፡፡የቻይና መንግሥት መቀመጫውን አዲስ አበበባ በማድረግ ከአፍሪካ ጋር በኢኮኖሚና በማኅበራዊ ጉዳዮች አብሮ ለመሥራት አቅዷል፡፡በቅርቡ በቻይና ፕሬዚዳንት ዢ ዢንፒንግ አነሳሽነት በቤጂንግ በተጠራው ዓለም አቀፍ ‹ሲልክ ሮድ› ጉባዔ ላይ ጠቅላይ ሚኒስትር ኃይለ ማርያም ደሳለኝ መገኘታቸው ይታወሳል፡፡ይህ ፕሮጀክት በርካታ አገሮችን በመንገድና በባህር ወሽመጥ የሚያገናኝ፣ እንዲሁም የወደብ ልማት ላይ ያተኮረ መሆኑ ተገልጿል፡፡ኢትዮጵያ በተለይ ከቻይና ጋር በአራት መሠረታዊ ጉዳዮች አብሮ የመሥራት ዕቅድ ይዛለች፡፡ እነዚህም ቱሪዝም፣ ፋይናንስ፣ ኢንቨስትመንትና የሕዝብ ለሕዝብ ግንኙነት ናቸው፡፡   